এক ধাক্কায় ৭.২ ডিগ্রি কমল কলকাতার তাপমাত্রা, জেলায় জেলায় হাড়কাঁপানো শীত

কলকাতা: বছরের শেষলগ্নে জাঁকিয়ে শীতের কামড়ে কাঁপছে কলকাতা-সহ (Kolkata) গোটা বাংলা। এক ধাক্কায় শহরের তাপমাত্রা ৭.২ ডিগ্রি সেলসিয়াস কমে যাওয়ায় শীত (Winter) কার্যত বেকাবু করে তুলেছে নগরজীবন। আলিপুর আবহাওয়া দফতরের তথ্য অনুযায়ী, সোমবার কলকাতার সর্বনিম্ন তাপমাত্রা ছিল ১৩.৫ ডিগ্রি সেলসিয়াস এবং সর্বোচ্চ মাত্র ১৮.২ ডিগ্রি। অর্থাৎ দিনের তাপমাত্রার ওঠানামা ছিল মাত্র ৪.৭ ডিগ্রি, যার ফলেই সারাদিন কনকনে ঠান্ডা অনুভূত হয়েছে (Weather Update)।

রোদের দেখা মেলেনি বললেই চলে। কুয়াশাচ্ছন্ন আকাশ, ঠান্ডা হাওয়া আর স্যাঁতসেঁতে আবহাওয়ায় লেপ-কম্বল, সোয়েটার-মোজাই হয়ে উঠেছে শহরবাসীর নিত্যসঙ্গী। শীতপ্রেমীদের মুখে অবশ্য হাসি, কারণ বহুদিন পর ডিসেম্বরে এমন দাপুটে ঠান্ডা মিলেছে কলকাতায়।

আরও পড়ুন: বয়স্ক, বিশেষভাবে সক্ষম, অসুস্থ, অন্তঃসত্তা মহিলাদের শুনানিকেন্দ্রে যেতে হবে না

শুধু শহর নয়, দক্ষিণবঙ্গের জেলাগুলিতেও পারদ নেমেছে দ্রুত। দমদমে সর্বোচ্চ তাপমাত্রা ছিল ১৮.৮ ডিগ্রি, সল্টলেকে ১৮.৯, হাওড়ায় ২০ এবং শ্রীনিকেতনে ১৮.৪ ডিগ্রি সেলসিয়াস। সর্বনিম্ন তাপমাত্রার নিরিখে সবচেয়ে ঠান্ডা ছিল বাঁকুড়ায়, ৯ ডিগ্রি। বর্ধমানে ৯.৮, আসানসোলে ১০.১, পুরুলিয়ায় ১০.২, বহরমপুরে ১০ এবং কলাইকুণ্ডায় ১০.৮ ডিগ্রি সেলসিয়াসে নেমেছে পারদ।

উত্তরবঙ্গেও শীতের প্রকোপ তীব্র। দার্জিলিঙে সর্বনিম্ন তাপমাত্রা নেমে গিয়েছে ৫.৪ ডিগ্রি সেলসিয়াসে, যা রাজ্যের মধ্যে সর্বনিম্ন। আলিপুরদুয়ারে পারদ নেমেছে ৯ ডিগ্রিতে। আবহাওয়া দফতর জানিয়েছে, বর্ষবরণ ও নতুন বছরের শুরুতে দক্ষিণবঙ্গে শুষ্ক আবহাওয়া বজায় থাকবে। কুয়াশার দাপট বাড়তে পারে, বিশেষ করে উত্তরবঙ্গে। দার্জিলিং, কোচবিহার ও উত্তর দিনাজপুরে ঘন কুয়াশার সতর্কতা জারি করা হয়েছে। বর্ষবরণের রাতে দার্জিলিংয়ের উঁচু পার্বত্য এলাকায় হালকা তুষারপাতের সম্ভাবনাও রয়েছে। তবে স্বস্তির খবর, এরপরের ৩ দিনের মধ্যে পশ্চিমী ঝঞ্ঝার প্রভাবে তাপমাত্রা ২–৩ ডিগ্রি বাড়তে পারে বলে পূর্বাভাস দিয়েছে হাওয়া অফিস।