আগামী ৪৮ ঘণ্টায় দক্ষিণবঙ্গে শীতের ‘ফুল অ্যাকশন’, কত নামবে পারদ?

কলকাতা: পাহাড় থেকে সমতল—রাজ্যজুড়ে জাঁকিয়ে শীত (Winter)। উত্তুরে হাওয়ার দাপটে কাঁপছে বাংলা (Winter in Kolkata)। সমানে ঠান্ডা বাড়ছে দক্ষিণবঙ্গেও (South Bengal Weather)। দুই বঙ্গে শীতের দাপট স্পষ্ট। আবহাওয়া দফতরের মতে, ২৬ ডিসেম্বর মরশুমের শীতলতম দিন কলকাতায়। পারদ নেমেছে প্রায় ১২ ডিগ্রি সেলসিয়াসে (Winter Update)। প্রশ্ন একটাই, বছরের শেষ কয়েক দিনে আর কতটা বাড়বে ঠান্ডা (Weather Update)?

আপাতত শীতের কাঁপুনি বজায় থাকবে। আবহাওয়া দফতর জানাচ্ছে, আগামী কয়েক দিনে রাজ্যের বিভিন্ন জেলায় আরও ২–৩ ডিগ্রি পর্যন্ত তাপমাত্রা কমতে পারে। নিউ ইয়ারেও জাঁকিয়ে শীত থাকার সম্ভাবনা। ধাপে ধাপে দিনে ও রাতে তাপমাত্রা নামবে কলকাতা-সহ গোটা দক্ষিণবঙ্গেই। তবে নতুন সপ্তাহে ঢুকতেই পারদ সামান্য ঊর্ধ্বমুখী হতে পারে বলে ইঙ্গিত।

আরও পড়ুন: “বাঁচাতে নয়, মারতে চায়,” অভিষেক নিশানায় মোদি

পশ্চিমী ঝঞ্ঝার বাধা কেটে যাওয়ায় রাজ্যে পুরো দমে ঢুকেছে শীত। সপ্তাহান্তে দক্ষিণবঙ্গের পশ্চিমের জেলাগুলিতে ঠান্ডার দাপট আরও বেশি থাকবে। একাধিক জেলায় তাপমাত্রা ১০ ডিগ্রির নিচে নামার সম্ভাবনা। দক্ষিণবঙ্গের প্রায় সব জেলাতেই ভোরের দিকে হালকা থেকে মাঝারি কুয়াশা দেখা যেতে পারে, ফলে দৃশ্যমানতা কমার আশঙ্কা। যদিও আপাতত কোনও সতর্কতা জারি নেই। বেলা বাড়লে আকাশ পরিষ্কার হবে।

আগামী কয়েক দিন দক্ষিণবঙ্গের প্রায় সব জেলাতেই আবহাওয়া থাকবে শুষ্ক। বৃষ্টির কোনও সম্ভাবনা নেই। সোমবার থেকে পরবর্তী পাঁচ দিন কলকাতায় সর্বনিম্ন তাপমাত্রা ১৩–১৪ ডিগ্রির আশপাশে ঘোরাফেরা করবে। যদিও রাতের পারদ সামান্য বাড়লেও দিনের তাপমাত্রা স্বাভাবিকের তুলনায় ২–৩ ডিগ্রি কমই থাকবে।

উত্তরবঙ্গে পরিস্থিতি আরও কঠিন। কোচবিহার ও আলিপুরদুয়ারে হাড়হিম করা ঠান্ডা, শীতল দিনের পরিস্থিতি তৈরি হচ্ছে। দার্জিলিং-সহ পার্বত্য এলাকায় কনকনে শীতের সঙ্গে ঘন কুয়াশার দাপট। কুয়াশার জন্য সেখানে সতর্কতাও জারি রয়েছে। শনিবার ও রবিবার আরও ২ ডিগ্রি পর্যন্ত তাপমাত্রা কমতে পারে একাধিক জেলায়। তার পরের কয়েক দিনে ধীরে ধীরে পারদ সামান্য বাড়ার ইঙ্গিত।