আরও নামবে পারদ! জাঁকিয়ে শীত কদিন? বিরাট আপডেট দিল হাওয়া অফিস

কলকাতা: শহরের তাপমাত্রা আরও এক ডিগ্রি সেলসিয়াস বেড়েছে। ফলে কনকনে ঠান্ডায় সাময়িক বিরতি মিললেও শীতের (Winter) আমেজ পুরোপুরি কাটছে না। আবহাওয়া দফতর জানিয়েছে, আপাতত শুষ্ক আবহাওয়াই (Weather Forecast) থাকবে। আগামী ২৪ থেকে ৪৮ ঘণ্টা বৃষ্টির কোনও সম্ভাবনা নেই। তবে মঙ্গলবার-বুধবার থেকে ফের তাপমাত্রা কমতে শুরু করবে বলে পূর্বাভাস।

আজ কলকাতার (Kolkata Weather) সর্বনিম্ন তাপমাত্রা ছিল ১৫.২ ডিগ্রি সেলসিয়াস, যা স্বাভাবিকের থেকে প্রায় ১ ডিগ্রি বেশি। দিনের সর্বোচ্চ তাপমাত্রা উঠেছে ২৩.৪ ডিগ্রি সেলসিয়াস। বাতাসে জলীয় বাষ্পের পরিমাণ বেশি থাকায় আপেক্ষিক আর্দ্রতা ৫৩ থেকে ৯৮ শতাংশের মধ্যে ওঠানামা করেছে। ভোরের দিকে হালকা কুয়াশা থাকলেও দিনের বেলা আকাশ মূলত পরিষ্কার ছিল।

আরও পড়ুন: পাহাড়ের চূড়ায় তুষারপাতের হাতছানি, সমতলে বৃষ্টির পূর্বাভাস

দক্ষিণবঙ্গের (South Bengal Weather) বিভিন্ন জেলাতেও পারদ ঊর্ধ্বমুখী। আবহাওয়া দফতরের মতে, আগামী দু’দিন প্রায় একই রকম পরিস্থিতি থাকবে। কলকাতায় তাপমাত্রা ১৪ থেকে ১৬ ডিগ্রি সেলসিয়াসের মধ্যে এবং পশ্চিমের জেলাগুলিতে ১০ থেকে ১৪ ডিগ্রি সেলসিয়াসের মধ্যে ঘোরাফেরা করতে পারে। তবে আগামী সপ্তাহের মাঝামাঝি, বিশেষ করে বুধবার থেকে শুক্রবারের মধ্যে তাপমাত্রা ২ থেকে ৩ ডিগ্রি সেলসিয়াস পর্যন্ত কমতে পারে।

এদিকে ওড়িশা উপকূলে তৈরি হওয়া বিপরীত ঘূর্ণাবর্তের প্রভাবে রাজ্যে জলীয় বাষ্প ঢুকছে। এর ফলে দক্ষিণবঙ্গে কুয়াশার দাপট বাড়ার আশঙ্কা রয়েছে। কলকাতা, উত্তর ও দক্ষিণ ২৪ পরগনা, পূর্ব মেদিনীপুর, পুরুলিয়া, পূর্ব ও পশ্চিম বর্ধমান, নদিয়া ও মুর্শিদাবাদ-সহ সংলগ্ন এলাকা মোড়া থাকবে ঘন কুয়াশার চাদরে।

অন্যদিকে উত্তরবঙ্গে (North Bengal Weather) আবহাওয়ার ছবিটা বেশ আলাদা। দার্জিলিং, কালিম্পং, আলিপুরদুয়ার ও জলপাইগুড়ি জেলায় বৃষ্টির পূর্বাভাস দিয়েছে আবহাওয়া দফতর। পাশাপাশি দার্জিলিং-সহ পার্বত্য এলাকায়—সান্দাকফু, ঘুম, ধোত্রে, মানেভঞ্জন ও চটকপুরের মতো উঁচু অঞ্চলে তুষারপাতের সম্ভাবনাও রয়েছে। রবিবার দার্জিলিং, জলপাইগুড়ি, কোচবিহার, মালদহ এবং উত্তর ও দক্ষিণ দিনাজপুর জেলায় ঘন কুয়াশার দাপট থাকবে বলেও জানানো হয়েছে।