আজ থেকে বাড়ছে পারদ, জাঁকিয়ে শীত কবে ফিরবে?

কলকাতা: বছরের শুরুতেই রেকর্ড ঠান্ডা (Winter) উপভোগ করেছে কলকাতা (Kolkata)। বুধবার শহরের সর্বনিম্ন তাপমাত্রা নেমেছিল ১১.৬ ডিগ্রি সেলসিয়াসে। তবে এই কনকনে অনুভূতি বেশিদিন থাকছে না। আলিপুর আবহাওয়া দফতর জানিয়েছে, আজ ও আগামিকাল থেকেই সর্বনিম্ন তাপমাত্রা ২–৪ ডিগ্রি পর্যন্ত বাড়তে পারে। এরপর টানা তিনদিন তাপমাত্রা প্রায় একই থাকবে।

তাহলে আবার কবে ফিরবে জাঁকিয়ে শীত? হাওয়া অফিসের পূর্বাভাস অনুযায়ী, চলতি সপ্তাহে বড়সড় ঠান্ডার সম্ভাবনা কম। তবে আগামী মঙ্গলবার থেকে ফের পারদ নামতে পারে। তাই আপাতত শীতের দাপট কমলেও লেপ–কম্বল তুলে রাখার তাড়া নেই।

আরও পড়ুন: ৮৫ বছরের বেশি বয়সি ভোটারকে শুনানিকেন্দ্রে দেখা গেলেই পদক্ষেপ করবে কমিশন

এদিকে শীতের সঙ্গী কুয়াশা থাকছেই। আজ থেকে মঙ্গলবার পর্যন্ত দার্জিলিং, কোচবিহার ও উত্তর দিনাজপুরে ঘন কুয়াশার জন্য হলুদ সতর্কতা জারি হয়েছে। দক্ষিণবঙ্গের উত্তর ও দক্ষিণ ২৪ পরগনা, বর্ধমান, পুরুলিয়া, দুই মেদিনীপুর, ঝাড়গ্রাম, হাওড়া, নদিয়া, বীরভূম-সহ বহু জেলায়ও কুয়াশার দাপট থাকবে। উত্তরবঙ্গে তাপমাত্রা ২–৩ ডিগ্রি কমতে পারে এবং দার্জিলিঙে আজ–আগামিকাল বৃষ্টি ও হালকা তুষারপাতের সম্ভাবনাও রয়েছে।