১০-এর ঘরে পারদ! জানুয়ারিতে রেকর্ড শীত কলকাতায়

কলকাতা: কলকাতায় (Kolkata) জানুয়ারি মাসে এমন শীত (Winter) আগে কখনও দেখা যায়নি। মঙ্গলবার শহরের সর্বনিম্ন তাপমাত্রা নেমে গিয়েছে ১০.২ ডিগ্রি সেলসিয়াসে। আবহাওয়া দফতরের তথ্য অনুযায়ী, জানুয়ারি মাসে এটিই কলকাতার সর্বনিম্ন তাপমাত্রার সর্বকালীন রেকর্ড। এর ফলে কার্যত কাঁপুনি ধরানো ঠান্ডায় জবুথবু শহরবাসী (Kolkata Weather Update)।

শুধু কলকাতাই নয়, শহরতলি ও সংলগ্ন একাধিক এলাকায় মঙ্গলবার ভোরে তাপমাত্রা ১০ ডিগ্রির নীচেও নেমে যায়। ভোরের দিকে কলকাতা ও পার্শ্ববর্তী এলাকায় হালকা থেকে মাঝারি কুয়াশার চাদর দেখা গিয়েছে। তবে দক্ষিণবঙ্গের বেশ কয়েকটি জেলায় সোমবার গভীর রাত থেকেই ঘন কুয়াশা পরিস্থিতি তৈরি হয়, যা মঙ্গলবার ভোর পর্যন্ত বজায় ছিল।

আরও পড়ুন: এবার ৮ এর বদলে ৬ দফায় ভোট? কমিশনে কী কী প্রস্তাব রাখলেন রাজ্যের মুখ্য নির্বাচনী আধিকারিক?

আবহাওয়া দফতর জানাচ্ছে, গত ১৫ বছরে জানুয়ারি মাসে মাত্র এক বারই কলকাতার তাপমাত্রা ১১ ডিগ্রির নীচে নেমেছিল। ২০২৩ সালের জানুয়ারিতে সর্বনিম্ন তাপমাত্রা ছিল ১০.৯ ডিগ্রি। এ বার সেই রেকর্ডও ভেঙে গিয়েছে। এর আগে ২০১২ সালের ডিসেম্বরে কলকাতায় এক বার ১০ ডিগ্রি তাপমাত্রা রেকর্ড হয়েছিল। আরও পুরনো রেকর্ড অনুযায়ী, ১৯৬৫ সালের ডিসেম্বরে শহরের পারদ নেমেছিল ৭.২ ডিগ্রিতে।

আলিপুর আবহাওয়া দফতরের পূর্বাভাস অনুযায়ী, চলতি সপ্তাহে কলকাতা-সহ গাঙ্গেয় দক্ষিণবঙ্গের জেলাগুলিতে রাতের তাপমাত্রা আরও ১ থেকে ২ ডিগ্রি কমতে পারে। বুধবার ও বৃহস্পতিবার ঠান্ডার দাপট আরও বাড়ার সম্ভাবনা রয়েছে। আগামী চার থেকে পাঁচ দিন তাপমাত্রার খুব একটা পরিবর্তন না হলেও দিনের সর্বোচ্চ তাপমাত্রা স্বাভাবিকের তুলনায় ৩ থেকে ৫ ডিগ্রি কম থাকবে।

মঙ্গলবার পূর্ব ও পশ্চিম বর্ধমান, বাঁকুড়া, বীরভূম, মুর্শিদাবাদ এবং নদিয়ার কিছু অংশে ‘শীতল দিন’-এর পরিস্থিতি তৈরি হতে পারে। বুধবার বাঁকুড়া বাদে বাকি জেলাগুলিতেও একই পরিস্থিতি বজায় থাকার সম্ভাবনা। মুর্শিদাবাদ ও নদিয়ায় ঘন কুয়াশার সতর্কতাও জারি করা হয়েছে। উত্তরবঙ্গের প্রায় সব জেলাতেই আগামী কয়েক দিন ভোরের দিকে ঘন কুয়াশা ও কম দৃশ্যমানতার আশঙ্কা রয়েছে।